Heinrichsthal

Heinrichsthal is a Gmoa im untafränkischn Landkroas Aschaffenburg und Mitglied vo da Vawoitungsgmoaschoft Heigenbrücken. Se is de hechstglengne Gmoa im gsomtn Spessart und de kloanste sejbstständige Gmoa im Landkroas Aschaffenburg. Geografie Geografische Log Heinrichsthal liegt in da Region Bayerischer Untermain am oban End vom Lohrbachtoi. Da topografisch hechste Punkt vo da Gmoagemarkung is da Gipfe vom Salzbeag mid 522 m ü. NN, da niedrigste liegt am Lohrboch bei Unterlohrgrund auf 313 m ü. NN. Im Ort hod bis 2011 da Degen-Weg geendt. Gmoagliedarung Heinrichsthal hod drei Ortstei auf oana Gemarkung: Heinrichsthal Oberlohrgrund Unterlohrgrund Ortsbuid Heinrichsthal hod donk seina Hochplatoolog a fia Spessartorte ungwehnlichs Ortsbuid und liegt ned – wia da Noma vamutn losst – in oam typischn Spessarttoi. De Stroßn genga steanförmig vom Doafplotz aus in de vagleichsweis sonftn Hechnlogn vom Ort. Do da Fremdnvakeah in Heinrichsthal no nie a Roin gspuid hod, is des Ortsbuid iwawiegnd vo Oa- und Zwoafamijienhaisa prägt. Nochboagmoana Noma Etymologie Da Noma Heinrichsthal geht aufn Personanoma Heinrich Fleckenstein, dem easchtn Glosmocha im Ort, zruck. De Grundweata im Ortsnoma san sowoi de Londschoftsbezeichnung Tal (Toi) ois aa glegntli de Hütte (Hittn). Friahare Schreibweisn Friahare Schreibweisn vom Ort aus diversn historischn Koartn und Urkundn woarn: 1669 Heinrichshütte 1679 Heinrichstal 1683 Heinrichsthal 1694 Henricushütt 1792 Heinrichsthal Gschicht Im Joar 1636 is easchtmois da Noma vom Moasta vo oana Gloshittn auftaucht, de in diesa Region gstondn is. Heinrich Fleckenstein vo da Gloshittn im Wollersbuach. Emfois werd 1639 a weitara Hittnmoasta gnennt, Jacob Fleckenstein. 1647 is Heinrich Fleckensteins Gloshittn im Lohrgrund gstondn, hod owa koane 34 Wochn duach brennt. Aus oam Rechnungsbuach vo 1652 geht heavoa, doss Heinrich und Jacob Briada woarn. Im Joar 1664 san zum easchtn Moi de beidn Ortsnoma „Heinrichs grundt undt Jacobs thael“ ois Logebezeichnung auftaucht. Letztas is zua heitign Ortschaft Jakobsthal worn. Midm Joar 1678 tritt a neies Stadium vo da Ortsgschicht eih, denn in diesm Joar is Heinrichsthal zum easchtn Moi ois Ortschoft gnennt. Fia siem Haisa und zehn Rinda hom de easchtn Steian zoit wern miassn. Im Zug vo de Vawoitungsreforma in Bayern is midm Gmoaedikt vo 1818 de heitige Gmoa entstondn. De Gmoa Heinrichsthal hod zum Bezirksomt Alzenau gheat, des am 1. Juli 1862 buidt worn is. Des is am 1. Jenna 1939 zum Landkroas Alzenau in Unterfranken worn. Mid dessn Auflesung is Heinrichsthal am 1. Juli 1972 in an nei buidtn Landkroas Aschaffenburg kema. No heit findn se de Initialn vo Heinrich Fleckenstein im Heinrichsthala Woppn. Eihwohnaentwicklung 1686: 049 Eihwohna 1900: 548 Eihwohna 1970: 848 Eihwohna 1987: 892 Eihwohna 2000: 952 Eihwohna 2009: 886 Eihwohna 2014: 842 Eihwohna 2015: 835 Eihwona Beleg Im Netz Heinrichsthal: Woppmgschicht vom Haus der Bayerischen Geschichte Heinrichsthal: Amtliche Statistik vom Bayerisches Landesamt für Statistik und Datenverarbeitung (LStDV)